CELEX: 52015PC0557
Language: sl
Date: 2015-11-10
Title: Predlog IZVEDBENI SKLEP SVETA o dovoljenju Madžarski, da uporabi ukrep, ki odstopa od člena 193 Direktive 2006/112/ES o skupnem sistemu davka na dodano vrednost

EVROPSKA KOMISIJA
            Bruselj, 10.11.2015
            COM(2015) 557 final
            2015/0257(NLE)
            Predlog
            IZVEDBENI SKLEP SVETA
            o dovoljenju Madžarski, da uporabi ukrep, ki odstopa od člena 193 Direktive 2006/112/ES o skupnem sistemu davka na dodano vrednost
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               
                  V skladu s členom 395(1) Direktive 2006/112/ES z dne 28. novembra 2006 o skupnem sistemu davka na dodano vrednost
                     1
                   (v nadaljnjem besedilu: direktiva o DDV) lahko Svet na predlog Komisije soglasno dovoli kateri koli državi članici, da uvede posebne ukrepe, ki odstopajo od določb navedene direktive, za poenostavitev postopka pobiranja DDV ali preprečevanje nekaterih vrst davčne utaje ali izogibanja davkom.
               
               
                  Madžarska je z dopisoma, ki ju je Komisija evidentirala 23. decembra 2014 in 8. maja 2015, zaprosila za dovoljenje za izvajanje ukrepa, ki odstopa od člena 193 direktive o DDV. V skladu s členom 395(2) direktive o DDV je Komisija z dopisom o zahtevi Madžarske z dne 2. julija 2015 obvestila druge države članice. Z dopisom z dne 7. julija 2015 je Komisija uradno obvestila Madžarsko, da ima vse informacije, potrebne za presojo prošnje.
               
               
                  Madžarska je obvestila Komisijo, da se sooča z goljufijami v sektorju zagotovitve osebja, zlasti agencij za začasno zaposlovanje in organizacij, ki zagotavljajo podobne storitve, kot so šolske zadruge, katerih člani opravljajo delo za tretje osebe. Na Madžarskem je približno 1000 podjetij registriranih kot agencije za začasno zaposlovanje.
               
               
                  Več podjetij v tem sektorju je včlanjeno v madžarska nacionalna združenja (npr. madžarsko nacionalno združenje agencij za začasno zaposlovanje in nacionalno združenje šolskih združenj), kar po mnenju Madžarske zagotavlja določeno jamstvo, da poslujejo zakonito. Vendar večje število podjetij ni včlanjeno v nacionalna združenja in se po mnenju Madžarske zlasti v tem sektorju domnevnih 40 % do 50 % ukvarja z goljufivimi dejavnostmi.
               
               
                  Goljufij je več vrst, kot so navidezne storitve in ponarejeni računi, vendar glavno izogibanje davkom zadeva izstavitev računa za dobavo, čemur sledi izginotje dobavitelja brez plačila davka davčnim organom, stranka pa ostane z veljavnim računom za odbitek DDV. Izračunano je bilo, da so goljufije na področju DDV v tem sektorju na Madžarskem leta 2014 dosegle približno 22 500 000 EUR.
               
               
                  Ena od značilnosti zagotavljanja te vrste storitev je, da velike naložbe ali strokovno znanje dejansko niso potrebni. Zato je dokaj enostavno ustanoviti tako podjetje, ki po kratkem obdobju izgine. Zaradi omejenih naložb znesek DDV, ki ga podjetje prejme od strank, pogosto precej presega odbitni DDV na te naložbe ali, bolj splošno, vstopni DDV. Neodbitni vstopni DDV torej pomeni le majhen del stroškov, kadar ta podjetja z malo ali nič sredstev izginejo. Zato je skupni znesek neplačanega DDV težko ali nemogoče izterjati.
               
               
                  Ne glede na nekatere nadzorne ukrepe, ki so bili uvedeni (npr. večji nadzor in preverjanje pri registraciji novih podjetij), je Madžarska izjavila, da ni uspešna v boju proti goljufijam v tem sektorju. Zato prosi za dovoljenje, z odstopanjem od splošnega pravila iz člena 193 direktive o DDV, da uporabi za ta sektor mehanizem obrnjene davčne obveznosti, tako da bo kupec, ki je zavezan plačilu davka, obračunal DDV na dobavo v svojem obračunu DDV, ne pa dobavitelj. Če bi takšen kupec imel pravico do popolnega odbitka, bi istočasno prijavil in odbil DDV, ki ustreza dobavi; tako se DDV Ministrstvu za finance dejansko ne bi plačeval. To bi preprečilo goljufivim dobaviteljem, da izginejo z DDV. Na podlagi informacij, ki jih je predložila Madžarska, se Komisija zaveda, da so uporabniki storitev na splošno bolj skladni z zakonom kot ti dobavitelji. Učinek predlaganega ukrepa bo torej tudi ta, da se bo obveznost obračuna DDV prenesla z manjših, manj zanesljivih podjetij na večje davčne zavezance, ki so bolj skladni z zakonom. Hkrati ni bilo mogoče ugotoviti tveganja preusmeritve goljufij na druge države članice, ki ne uporabljajo tega ukrepa. Na enak način se ne predvideva preusmeritev goljufij na prodajo na drobno, ker ta vrsta storitve običajno ni namenjena končni potrošnji.
               
               
                  Treba je opozoriti, da direktiva o DDV že predvideva uporabo neobveznega mehanizma obrnjene davčne obveznosti za zagotovitev osebja (člen 199(1)(b) direktive o DDV). Ta možnost je omejena predvsem na nepremičninski sektor (člen 199(1)(a) direktive o DDV), vendar je ozadje možnosti v direktivi primerljivo z ozadjem te prošnje. Zato bi se moral predlagani ukrep odstopanja uporabljati samo za primere, ki niso zajeti v direktivi o DDV.
               
               
                  Komisija je bila tudi obveščena, da je Madžarska že začela izvajati zaprošeno odstopanje, ne da bi čakala na sprejetje sklepa Sveta, ki temelji na tem predlogu.
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               Člen 395 direktive o DDV.
            
            
               •Subsidiarnost (za neizključno pristojnost) 
            
            
               Glede na določbo direktive o DDV, na kateri temelji predlog, je ta v izključni pristojnosti Unije. Načelo subsidiarnosti se zato ne uporablja.
            
            
               •Sorazmernost
            
            
               
                  Predlog je skladen z načelom sorazmernosti iz naslednjih razlogov.
               
            
         
         
            
               
                  Ta sklep se nanaša na dovoljenje, izdano državi članici na njeno prošnjo, in ne pomeni nobene obveznosti.
               
               
                  Zaradi omejenega področja uporabe odstopanja je posebni ukrep sorazmeren z želenim ciljem, tj. boj proti davčni utaji. Ne presega tega, kar je potrebno za boj proti goljufijam v specifičnem sektorju.
               
            
            
               •Izbira instrumenta
            
            
               
                  V skladu s členom 395 direktive o DDV lahko samo Svet na predlog Komisije soglasno odobri odstopanje od skupnih predpisov o DDV. Poleg tega je sklep Sveta najprimernejši instrument, saj je lahko naslovljen na posamezne države članice.
               
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Posvetovanje z zainteresiranimi stranmi
            
            
               
                  Ta predlog temelji na zahtevi Madžarske in zadeva le to državo članico.
               
            
            
               •Zbiranje in uporaba strokovnih mnenj
            
            
               
                  Zunanje strokovno mnenje ni bilo potrebno.
               
            
            
               •Ocena učinka
            
            
               
                  Namen tega sklepa je boj proti goljufijam na področju DDV v zvezi z zagotovitvijo osebja, in sicer tako, da dolgovani DDV obračuna davčni zavezanec, ki je prejemnik storitve.
               
               
                  Zato bo sklep imel potencialno pozitiven učinek na prejemke DDV, saj goljufivi dobavitelji ne bi mogli več izginiti z zneskom DDV, ki ga prejmejo od svojih strank v skladu z običajnimi pravili.
               
            
            
               4.PRORAČUNSKE POSLEDICE
            
            
               
                  Predlog nima nobenih negativnih posledic za proračun EU.
               
            
            
               5.DRUGI ELEMENTI
            
            
               
                  Predlog vsebuje samoderogacijsko klavzulo, t.j. samodejni rok prenehanja veljavnosti, ki je določen na 31. december 2017.
               
            
            
               2015/0257 (NLE)
            
            
               Predlog
            
            
               IZVEDBENI SKLEP SVETA
            
            
               o dovoljenju Madžarski, da uporabi ukrep, ki odstopa od člena 193 Direktive 2006/112/ES o skupnem sistemu davka na dodano vrednost
            
         
         
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  2
               , zlasti člena 395(1) Direktive,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)V dopisih, ki ju je Komisija evidentirala 23. decembra 2014 in 8. maja 2015, je Madžarska zaprosila za dovoljenje za uvedbo posebnega ukrepa, ki odstopa od člena 193 Direktive 2006/112/ES, kar zadeva davčne zavezance za davek na dodano vrednost (DDV).
            
            
               (2)Komisija je z dopisom z dne 2. julija 2015 obvestila druge države članice o prošnji Madžarske. Z dopisom z dne 7. julija 2015 je Komisija uradno obvestila Madžarsko, da razpolaga z vsemi informacijami, potrebnimi za obravnavo prošnje.
            
            
               (3)Člen 193 Direktive 2006/112/ES kot splošno pravilo določa, da je davčni zavezanec, ki dobavlja blago ali storitve, zavezan k plačilu DDV davčnim organom. Namen odstopanja, za katerega je zaprosila Madžarska, je, da prejemnik postane zavezanec k plačilu DDV v zvezi z zagotovitvijo osebja.
            
            
               (4)Madžarska trdi, da se več trgovcev v sektorju agencij za začasno zaposlovanje ukvarja z goljufivimi dejanji, ker opravljajo storitve brez plačila DDV davčnim organom. Ker ta vrsta dejavnosti nujno ne zahteva velikega vložka ali naložbe, DDV, ki ga prejemajo te agencije, pogosto precej presega odbitni DDV, ki so ga plačale svojim dobaviteljem. Več teh agencij, ki imajo pogosto malo ali nič sredstev, pozneje izgine, tudi v zelo kratkem obdobju nekaj mesecev, tako da je izterjava neplačanega DDV težavna ali nemogoča.
            
            
               (5)Odstopanje bi odpravilo možnost navedene oblike davčne utaje, saj bi bilo določeno, da je oseba, ki mora v teh primerih plačati DDV, prejemnik dobavljenih storitev. Za več primerov zagotovitve osebja, naštetih v členu 199(1)(a) Direktive 2006/112/ES, je že mogoče navesti prejemnika kot osebo, ki je zavezana k plačilu DDV. Ta ukrep odstopanja se zato uporablja za primere zagotovitve osebja, ki niso zajeti v Direktivi 2006/112/ES.
            
            
               (6)Odstopanje ne bo imelo škodljivega učinka na lastna sredstva Unije iz naslova DDV –
            
            
               SPREJEL NASLEDNJI SKLEP: 
            
            
               Člen 1
            
            
               Z odstopanjem od člena 193 Direktive 2006/112/ES se Madžarski dovoli, da določi, da je oseba, ki je dolžna plačati DDV, tisti davčni zavezanec, kateremu se zagotovi osebje za opravljanje dejavnosti, ki niso zajete v členu 199(1)(a) Direktive 2006/112/ES.
            
            
               Člen 2
            
            
               Ta sklep preneha veljati 31. decembra 2017.
            
            
               Člen 3
            
            
               Ta sklep je naslovljen na Madžarsko.
            
            
               V Bruslju,
            
            
               
                     Za Svet
               
            
         
         
            
               
                     Predsednik
               
            
         
         
            
                  
                     (1)
                  UL L 347, 11.12.2006, str. 1.
               
               
                  
                     (2)
                  UL L 347, 11.12.2006, str. 1.